Offentliggørelse af meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2020/C 432/09)

Denne meddelelse offentliggøres i henhold til artikel 17, stk. 5, i Kommissionens delegerede forordning (EU) 2019/33 (1).

MEDDELELSE AF EN STANDARDÆNDRING TIL ÆNDRING AF ENHEDSDOKUMENTET

»ROSÉ DES RICEYS«

PDO-FR-A1363-AM02

Meddelelsesdato: 1. oktober 2020

BESKRIVELSE AF OG BEGRUNDELSE FOR DEN VEDTAGNE ÆNDRING

1. Geografisk område

I kapitel I, afsnit IV, punkt 1, i produktspecifikationen, der vedrører det geografiske område, er der indføjet en henvisning til den officielle geografiske kode fra 2019.

Datoen for godkendelse i det kompetente nationale udvalg under Frankrigs nationale institut for oprindelse og kvalitet i det pågældende geografiske område er også blevet tilføjet.

Disse ændringer udgør ikke en ændring af det geografiske områdes omfang.

Den nye ordlyd gør det muligt at sikre, at kommunerne i det geografiske område forbliver klart angivet i produktspecifikationen.

Enhedsdokumentet er blevet ajourført med hensyn til punktet »afgrænset geografisk område«.

2. Anden dyrkningspraksis

I afsnit VI, punkt 2, litra c), indsættes følgende regel: »Det er forbudt at bruge ukrudtsbekæmpelsesmidler mellem rækkerne.«

Målet er at begrænse brugen af produktionsmidler, nedbringe forureningen af vandressourcerne og øge bevidstheden blandt operatørerne om vigtigheden af at diversificere deres praksis med fokus på metoder til pleje af plantedække eller mekanisk ukrudtsbekæmpelse.

Enhedsdokumentet berøres ikke af denne ændring.

Reglen i litra c) i den tidligere version af produktspecifikationen bevares og angives som litra d) i den nye version.

3. Overgangsforanstaltninger

I afsnit XI udgår overgangsforanstaltningen, da fristen er udløbet.

Enhedsdokumentet berøres ikke af denne ændring.

4. Vigtige kontrolpunkter og evalueringsmetoder

I kapitel III, afsnit I, i produktspecifikationen ajourføres oversigten over de vigtigste kontrolpunkter og de tilsvarende evalueringsmetoder for at tilføje vigtige punkter og præcisere nogle af evalueringsmetoderne.

Enhedsdokumentet berøres ikke af denne ændring.

5. Supplerende bestemmelser vedrørende mærkningen — yderligere betegnelser

Enhedsdokumentet er blevet ajourført med hensyn til punktet om »Supplerende bestemmelser vedrørende mærkningen — Yderligere betegnelser«.

Der blev i den specifikke bestemmelse om mærkning henvist til produktspecifikationen for information om bestemmelserne.

Denne ordlyd blev erstattet af bestemmelserne fra produktspecifikationen. Disse er de samme som i den tidligere version af produktspecifikationen.

ENHEDSDOKUMENT

1. Produktets betegnelse

Rosé des Riceys

2. Type af geografisk betegnelse

BOB — Beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen(e)

Analytiske kendetegn

Vinene er stille rosévine.

Vinene har et naturligt alkoholindhold i volumenprocent på mindst 10 %.

Efter berigelsen har vinene et totalt alkoholindhold i volumenprocent på højst 13 %.

Indholdet af gæringsdygtigt sukker (glucose og fructose) er 3 gram pr. liter eller derunder.

Med hensyn til udseende er farven klar og intens og går fra klar lakserød til kraprød. Der er tale om en fin og udsøgt vin med en kraftig eftersmag. Den unge vin kan udvise aromaer af røde bær. Efter flere års lagring udvikler vinen en kompleks bouquet, der ofte kendetegnes ved aromaer af tørret frugt og krydderier, iblandet kandiseret frugt, afhængig af den pågældende årgang. Generelt er vinen kendetegnet ved finesse, smagsmæssig balance og harmoni.

Normerne i de generelle bestemmelser finder anvendelse i spørgsmål om det maksimale totale alkoholindhold, det minimale virkelige alkoholindhold, det minimale totale syreindhold, det maksimale indhold af flygtig syre og det højst tilladte indhold af svovldioxid.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold i milliækvivalenter pr. liter Maksimalt indhold af flygtig syre (i meq/l) Maksimalt totalt svovldioxidindhold (i mg/l):

5. Vinfremstillingspraksis

a. Væsentlige ønologiske fremgangsmåder

Ønologiske fremgangsmåder

Restriktion, der gælder for forarbejdningen

Anvendelse af kul til ønologisk brug, hverken alene eller som bestanddel i tilberedninger, er forbudt.

Anvendelsen af træflis er ikke tilladt.

Ved berigelsen må forhøjelsen af volumen af gæringsmost ikke overstige 1,12 % for hver stigning på 1 % i alkoholindholdet i volumenprocent.

Ud over ovennævnte bestemmelser skal de ønologiske fremgangsmåder, som anvendes ved fremstillingen af disse vine, opfylde bestemmelserne i EU-lovgivningen og den franske landbrugs- og fiskerilov (»code rural et de la pêche maritime«).

Beplantningstæthed

Dyrkningspraksis

Generelle bestemmelser

Vinstokkene plantes således, at afstanden mellem rækkerne højst er 1,5 meter.

Afstanden mellem vinstokkene i samme række skal være mellem 0,9 og 1,5 meter.

Afstanden mellem planterækkerne og mellem vinstokkene i en planterække må højst være 2,50 meter.

Særlige bestemmelser

For at muliggøre passage for maskiner, der er tilpasset forholdene, kan parceller med

— enten en hældning på mere end 35 %

— eller en hældning på mere end 25 % i forbindelse med et tværfald på mere end 10 %

have gange med en bredde på mellem 1,5 meter og 3 meter for højst hver sjette planterække. I dette tilfælde må afstanden mellem de øvrige planterækker og mellem vinstokkene i den samme række højst være 2,3 meter.

Regler for beskæring

Dyrkningspraksis

De enkelte vinstokke må ved foden og de frugtbærende grene ikke ligge over hinanden.

Antallet af skud er højst 18 pr. kvadratmeter.

Beskæringen foretages senere før udviklingsstadium (F) (Lorentz-stadium 12) ved fire udfoldede blade.

Vinstokkene beskæres med følgende teknikker:

— cordonbeskæring (Royat)

— enkel eller dobbelt Guyot-beskæring eller asymmetrisk Guyot-beskæring.

b. Maksimumsudbytte

15 500 kg druer pr. hektar

6. Afgrænset geografisk område

Alle etaper af produktionen finder sted i det geografiske område, der er godkendt af Institut national de l'origine et de la qualité (det nationale institut for oprindelse og kvalitet) på mødet i det nationale udvalg den 12. februar 1969.

På datoen for det kompetente nationale udvalgs godkendelse af nærværende produktspecifikation består dette områdes perimeter af følgende kommuners område efter den officielle geografiske kode fra 2019:

a) Høsten af druerne, vinfremstillingen, tilberedningen og lagringen af vinen sker på følgende kommuners område inden for departementet Aube: Les Riceys.

b) Vinfremstillingen, tilberedningen og lagringen af vinen sker også på følgende kommuners område inden for departementet Aube: Avirey-Lingey, Bagneux-la-Fosse, Balnot-sur-Laignes, Bragelogne-Beauvoir, Gyé-sur-Seine, Mussy-sur-Seine, Neuville-sur-Seine.

7. Primær(e) druesort(er)

Pinot noir N

8. Tilknytning til det geografiske område

Tilknytning til det geografiske område

Oplysninger om det geografiske område

Beskrivelse af de naturgivne faktorer, der bidrager til tilknytningen

Det geografiske område omfatter otte kommuner i den sydlige del af departementet Aube. Les Riceys hører til samme geologiske område som Côte des Bar. Det geologiske substrat består af overvejende Kimmeridge, og det gennemskæres dybt i midten af Laignes-dalen og flere perifere mindre dalgange. Kimmeridge, som kendetegnes af mergel og kalklag, udgør de bedste jorder for vindyrkningen, og består af colluvium af ler og kalk, som dækker skråningerne og indeholder meget småsten, som bidrager til jordbundens opvarmning. Vinstokkene, som er plantet på nogle tydeligt afgrænsede parceller, vokser på de stejleste, højst beliggende og mest solrige øst- og sydvendte skråninger. Den nordlige beliggenhed indebærer et relativt koldt klima, men på det rundformede vindyrkningsareal, som ligger indlejret i dalene, hersker et yderst gunstigt mesoklima.

Beskrivelse af de menneskelige faktorer, der bidrager til tilknytningen

Den dokumenterede oprindelse af vindyrkningen i Les Riceys går tilbage til 700-tallet. Dette fremgår af dokumenter, som viser, at der fandtes vinstokke på kommunens område. Fra begyndelsen af 1700-tallet sælges en stor del af vinene fra Les Riceys i Nederlandene, Belgien, Paris-området og det nordlige Frankrig, hvilket fremgår af den statistik over forsendelser, som toldkontorerne i provinsen Champagne oprettede. I 1875 blomstrer vindyrkningen. Vinen fra dette område markedsføres af næsten 35 forhandlere. Denne velstand blev svækket af vinluskrisen og tekstilindustriens opsving i Aube, som lagde beslag på arbejdskraften på landet. Vindyrkningen rejste sig delvist efter, at Aube blev en del af Champagneområdet 1927, men situationen var fortsat vanskelig. Tilbage var nogle »vinavlere«, hvis ihærdighed blev belønnet med anerkendelse af »Rosé des Riceys« som kontrolleret oprindelsesbetegnelse (appellation d'origine contrôlée — AOC) den 8. december 1947. Takket være at flere unge vinavlere etablerede sig i 1960'erne, har vinproduktionen taget fart igen. Den 26. september 1968 grundlagdes en interesseforening for vinavlerne, Syndicat des Producteurs de l'AOC Rosé des Riceys.

Oplysninger om produktets kvalitet og egenskaber

Rosé des Riceys er en ikke-mousserende årgangsvin. Med hensyn til udseende er farven klar og intens og går fra klar lakserød til kraprød. Der er tale om en fin og udsøgt vin med en kraftig eftersmag. Den unge vin kan udvise aromaer af røde bær. Efter flere års lagring udvikler vinen en kompleks bouquet, der ofte kendetegnes ved aromaer af tørret frugt og krydderier, iblandet kandiseret frugt, afhængig af den pågældende årgang. Generelt er vinen kendetegnet ved finesse, smagsmæssig balance og harmoni.

Årsagssammenhæng

På de stenede jorder på de stejleste skråninger, som overvejende vender mod syd og øst, vækkes plantevæksten tidligt til live om foråret, eftersom lysforholdene er optimale, og jorden er godt opvarmet; derved bliver fotosyntesen optimal, og druernes modning sikres. Eftersom vinskråningerne ligger højt oppe, nås de ikke af den kolde luft i dalene, og den skov, som dækker de øvre dele af skråningerne, og de mange klynger af træer giver en meget god beskyttelse mod de kolde luftmasser, som kommer fra sletterne. Vinskråningernes hældning giver en optimal, naturlig afvanding, som også sikres af de porøse Kimmeridge-kalksten. Mergelen, som ligger mellem kalklagene, leverer den vandreserve, som behøves om sommeren, først og fremmest i varme og tørre år. Endelig giver de høje temperaturer om sommeren i kombination med den solvarme, som reflekteres fra Kimmeridge-stenene, vinen dens karakteristiske noter af kandiseret frugt og krydderier, når den lagres. Jules Guyot hævdede allerede i 1800-tallet, at Pinot noir N var den bedste druesort til fremstilling af Les Riceys-vine. Hele høsten skal sættes på fad eller i en tank, for at aromaerne i druesorten Pinot noir N bedst muligt kan fastholdes og frem for alt sikre disses udvikling under gæringsprocessen, hvis varighed på fremragende vis bestemmes af vinproducentens viden og erfaring. Ifølge V. Rendu anvendes de fineste ranker til de første blandinger. Lange gæringsprocesser undgås for at bevare vinens finesse og den ligefremme smag, som er kendetegnende for Les Riceys-vinene.

9. Andre vigtige betingelser (emballering, mærkning, andre krav)

Angivelse af den pågældende årgang

Retsgrundlag:

de nationale bestemmelser

Type supplerende betingelse:

supplerende bestemmelser om mærkningen

Beskrivelse af betingelsen:

Det er obligatorisk, at vinene præsenteres med angivelse af årgang

Yderligere betegnelser

Retsgrundlag:

de nationale bestemmelser

Type supplerende betingelse:

supplerende bestemmelser om mærkningen

Beskrivelse af betingelsen:

På etiketten for vine med den kontrollerede oprindelsesbetegnelse er det tilladt at angive navnet på en mindre geografisk enhed, under forudsætning af at:

— det drejer sig om en navngiven matrikelregistreret lokalitet

— navnet fremgår af høstanmeldelsen.

Kun hvis alle de druer, der anvendes til fremstillingen af vinene, er druer fra den relevante lokalitet, kan det pågældende sted angives.

Link til produktspecifikationen

https://info.agriculture.gouv.fr/gedei/site/bo-agri/document_administratif-0e6797aa-7711-4406-975b-1ca510a31f66

(1) EUT L 9 af 11.1.2019, s. 2.